XVII pasaulio futbolo čempionatas
XVII pasaulio futbolo čempionatas vyko 2002 m. nuo gegužės 31 iki birželio 30 d. Pirmąkart pasaulio čempionatų istorijoje čempionatą organizavo dvi šalys – Pietų Korėja ir Japonija, be to, tai pirmasis pasaulio čempionatas, vykęs ne Europoje ar Amerikoje. Atidarymo rungtynės vyko Korėjoje, o finalas – Japonijoje. Besirengiant čempionatui, keletą rungtynių buvo pasiūlyta sužaisti Šiaurės Korėjoje, tačiau pastaroji atsisakė. Turnyro metu netikėtai greitai iš varžybų pasitraukė Prancūzija, Portugalija ir Argentina, nepatekusios į atkrintamąsias varžybas, o Italiją ir Ispaniją nugalėjo Pietų Korėja. Trys komandos pirmąkart savo istorijoje pasiekė ketvirtfinalį: Senegalas, Turkija ir Pietų Korėja; pastarosios dvi pateko net į pusfinalį. Šiame čempionate debiutavo Senegalo, Kinijos, Ekvadoro ir Slovėnijos komandos.